钦定古今图书集成/理学汇编/学行典/第255卷 > 林以文
## 钦定古今图书集成/理学汇编/学行典/第255卷 > 林以文

按《延平府志》：“林以文，字惟博，南平人。由恩选，训连城、
瑞金，历鄱阳谕，却脡造士，周士之急，署瑞金、石城、信
丰三县篆，清慎一毫不染。有太学闺阁争宠，妾悍，自
经死，构讼不决。胥役居奇货，文下车，投函千缗，却之，
明晨立平其讼。太学献数百金为谢，再却之。集中有
诗云：‘岂无暮夜金，却之若泥涂。世人嗤我拙，心事觉
天孚’。”盖谓此也。刁民或越诉于当道，谓：“汝邑林博士，
一钱不取者，汝何梗化至此？”邑欠积谷额饷十有六
七文，临去捐俸代补，士民德之。归田，策杖郊野，抚训
族弟子为事。鄱阳闵址固文受知士，来令南平，登堂
而拜，且遗金帛。辞曰：“汝筮仕犹故态耳，安办此？”闵谓
其姜桂不改。后邑令每重其品，下车辄屏驺造访，每
避弗肯见，终莫能致令去。文又往饯，不敢不以礼处
人，人至今思其风范云。